**Ministru kabineta noteikumu projektu par grozījumiem vispārīgajos un speciālajos būvnoteikumos sākotnējās ietekmes novērtējuma apvienotais ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts izstrādāts, lai veicinātu pāreju uz elektronisku būvniecības procesa realizāciju un nodrošinātu vienveidīgu nepieciešamās dokumentācijas sagatavošanu un iesniegšanu būvniecības informācijas sistēmā (turpmāk – BIS). Ar grozījumiem tiek plānots atteikties no būvniecības dokumentu veidlapām, nosakot tikai dokumentu saturu. Vienlaikus tiek plānots atteikties no autoruzraudzības žurnāla un būvspeciālistu apliecinājumiem un saistību rakstiem, kā arī tiek plānots noteikt, ka ārējo inženiertīklu īpašniekiem vai valdītājiem būvniecības ieceres atbilstība tehniskajiem noteikumiem ir jāizvērtē 10 darba dienu laikā. Grozījumi būvnoteikumos spēkā stājas spēkā nākamajā dienā pēc to izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījumi vispārīgajos un speciālajos būvnoteikumos” (turpmāk – Noteikumu projekts) izstrādāts, pamatojoties uz Būvniecības likuma 5. panta pirmās daļas 1. un 2. punktu, kā arī Ministru kabineta 2016 .gada 3. maija rīkojuma Nr.275 „Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” apstiprinātā rīcības plāna (turpmāk – Rīcības plāns) 35.4. un 37.1. apakšpunktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Rīcības plāna 35.4. apakšpunktā noteikts, ka tiks ieviesta e-pārvalde publisko iestāžu darbā un pakalpojumu sniegšanā, tiks attīstīti e-pakalpojumi, pilnveidoti un paplašināti datu apmaiņas risinājumi ar citām valsts un pašvaldību informācijas sistēmām. Tāpat Rīcības plāna 37.1. pasākumā norādīts, ka nepieciešams izstrādāt ar būvniecības nozari saskaņotu Būvniecības politikas plānošanas dokumentu 2017. –2023. gadam, kas paredz risinājumus būvniecības nozares produktivitātes un konkurētspējas celšanai. Ņemot vērā iepriekš minēto, izstrādāta un Latvijas Būvniecības padomē 2017. gada 13. aprīlī apstiprināta Latvijas būvniecības nozares attīstības stratēģija 2017. – 2024. gadam (turpmāk – Stratēģija). Stratēģijā kā viens no rīcības virzieniem efektīva būvniecības procesa nodrošināšanai ir noteikts – jāpilnveido būvniecības nozares regulējums, ieviešot digitālo dokumentu apriti; jāizveido elektronisko būvprojektu skaņošanas sistēma un jānodrošina integrācija ar citām valsts informācijas sistēmām. Ar Eiropas Reģionālā attīstības fonda (ERAF) finansiālo atbalstu Būvniecības valsts kontroles birojs (turpmāk – BVKB) kā BIS pārzinis ir uzsācis īstenot būvniecības procesu un BIS attīstības projektu, kura ietvaros plānots izstrādāt un ieviest e-saskaņošanas funkcionalitāti BIS, kas nodrošinās iespēju īstenot visas nepieciešamās darbības vienuviet, sākot ar ieceres iesniegšanu līdz būvatļaujas saņemšanai. Ņemot vērā iepriekš minēto, tiek plānots grozīt šādus noteikumus:* Ministru kabineta 2014. gada 19. augusta noteikumi Nr.500 “Vispārīgie būvnoteikumi”;
* Ministru kabineta 2014. gada 19. augusta noteikumi Nr.501 “Elektronisko sakaru tīklu ierīkošanas, būvniecības un uzraudzības kārtība”;
* Ministru kabineta 2014. gada 2. septembra noteikumi Nr.529 “Ēku būvnoteikumi”;
* Ministru kabineta 2014. gada 2. septembra noteikumi Nr.530 “Dzelzceļa būvnoteikumi”;
* Ministru kabineta 2014. gada 16. septembra noteikumi Nr.550 “Hidrotehnisko un meliorācijas būvju būvnoteikumi”;
* Ministru kabineta 2014. gada 30. septembra noteikumi Nr.573 “Elektroenerģijas ražošanas, pārvades un sadales būvju būvnoteikumi”;
* Ministru kabineta 2014. gada 14. oktobra noteikumi Nr.631 “Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi”;
* Ministru kabineta 2014. gada 14. oktobra noteikumi Nr.633 “Autoceļu un ielu būvnoteikumi”;
* Ministru kabineta 2015. gada 24. novembra noteikumi Nr.661 “Ar radiācijas drošību saistīto būvju būvnoteikumi”;
* Ministru kabineta 2017. gada 9. maija noteikumi Nr.253 “Atsevišķu inženierbūvju būvnoteikumi”.

[1] Grozījumi speciālajos būvnoteikumos paredz **aizstāt speciālajos būvnoteikumos esošās pielikumu formas ar attiecīgu dokumenta satura informāciju – vienveidojot būvniecības ieceres iesniegumu un citu dokumentu saturu.** Ņemot vērā, ka no šo noteikumu veidlapām izrietēja, ka noteikti dokumenti ir jāparaksta noteiktām personām, grozījumi speciālajos būvnoteikumos tiek papildināti ar regulējumu, kas nosaka nozīmīgo konstrukciju, segto darbu un ugunsdrošībai nozīmīgas inženiertehniskās sistēmas pieņemšanas aktu paraksta būvniecības ierosinātājs vai būvuzraugs (ja veikta būvuzraudzība), atbildīgais būvdarbu vadītājs un būvniecības ieceres izstrādātājs (ja veikta autoruzraudzība), vienlaikus norādot arī pievienojamos dokumentus. Šīs paša iemesla dēļ ar grozījumiem speciālajos būvnoteikumos noteikumi papildināti arī ar regulējumu, kas nosaka, ka apliecinājumu par būves gatavību ekspluatācijai vai būves nojaukšanu paraksta būvniecības ierosinātājs, būvdarbu veicējs, atbildīgais būvdarbu vadītājs, būvuzraugs (ja veikta būvuzraudzība) un būvprojekta izstrādātājs (ja veikta autoruzraudzība). Šajā daļā grozījumi pēc būtības nemaina iesaistīto personu esošos pienākumus un tiesības, kā arī netiek mainīts administratīvais slogs.[2] Noteikumu projekti paredz **būvspeciālistu apliecinājumu un saistību rakstu izslēgšanu** no vispārīgajiem un speciālajiem būvnoteikumiem. Proti, no speciālajiem būvnoteikumiem, tai skaitā pielikumi, tiek svītrots būvprojekta vadītāja apliecinājums uz būvprojekta titullapas un būvprojekta ģenerālplāna, būvprojekta daļas vadītāja apliecinājums uz attiecīgās būvprojekta daļas galvenās rasējuma lapas un atsevišķas būvprojekta daļas, un rasējumu vai teksta tehniskā izstrādātāja paraksts uz katras izstrādātās rasējuma lapas vai teksta sadaļas. Attiecīgi papildināti Ministru kabineta 2014. gada 19. augusta noteikumi Nr.500 “Vispārīgie būvnoteikumi” ar būvprojekta vadītāja pienākumu pārliecināties, ka būvprojektā ir iekļautas un izstrādātas visas nepieciešamās daļas atbilstoši būvatļaujā vai citā dokumentā ietvertajiem nosacījumiem, un būvprojekta daļas vadītāja pienākumu pārliecināties, ka būvprojekta daļas risinājumi atbilst normatīvo aktu vai Eiropas Savienības dalībvalstu nacionālo standartu un būvnormatīvu tehniskajām vai īpašo noteikumu prasībām, kā arī pārbaudīt katru izstrādāto būvprojekta rasējuma lapu vai teksta sadaļu, ja atsevišķas būvprojekta daļas, rasējumu vai teksta tehniskajam izstrādātājam nav attiecīgā sertifikāta. Savukārt saistību raksti tiek aizstāti ar regulējumu par iesniedzamo informāciju par atbildīgajiem būvspeciālistiem. Šajā daļā grozījumi pēc būtības nemaina iesaistīto personu esošo pienākumus un tiesības, kā arī netiek mainīts administratīvais slogs.[3] Noteikumu projekti paredz būvnoteikumos atteikties no atsevišķa **autoruzraudzības žurnāla, kā arī būvprojekta izstrādātāja atzinuma (ja nav veikta autouzraudzība).** Vienlaikus Ministru kabineta 2014. gada 19. augusta noteikumi Nr.500 “Vispārīgie būvnoteikumi” tiek papildināti ar regulējumu, ka būvprojekta izstrādātājs (autoruzraugs) ierakstus veic būvdarbu žurnālā. Tas saistīts ar to, ka nav lietderīgi būvdarbu gaitu fiksēt divos dažādos žurnālos un, ka par būvdarbu atbilstību būvniecības ieceres dokumentācijai ir atbildīgs būvdarbu veicējs, bet persona, kura nav veikusi būvdarbu uzraudzību nevar uzņemties atbildību par veikto būvdarbu atbilstību. Plānotās izmaiņas mazina administratīvo slogu būvniecības ierosinātājam un citiem būvniecības procesa dalībniekiem.[4] Lai samazinātu administratīvo slogu būvniecības procesa dalībniekiem, grozījumos speciālajos būvnotiekumos tiek paredzēts, ka **nav nepieciešams iesniegt tādus dokumentus vai informāciju, kura būvvaldei ir pieejama BIS.** Vienlaicīgi būvnoteikumi tiek papildināti ar atrunu, ka noteikumos noteiktais būvniecības ieceres dokumentācijas eksemplāru skaits nav nepieciešams, ja tā ir sagatavota un iesniegta BIS. [5] Ņemot vērā, ka BIS nodrošina būvatļauju un citu būvvaldes dokumentu vienveidīgu sagatavošanu, noteikumu projekts paredz no speciālajiem būvnoteikumiem **svītrot noteiktus pielikumus – aktu par būves pieņemšanu ekspluatācijā, izziņu par būves neesību, būvatļauju un būvatļaujas pielikumu**. Šo dokumentu saturs un sagatavošanas mērķis ir jau noteikts speciālajos būvnoteikumos. Šajā daļā grozījumi pēc būtības nemaina iesaistīto personu esošos pienākumus un tiesības, kā arī netiek mainīts administratīvais slogs.[6] Dokumentu iesniegšanu elektroniski regulē Ministru kabineta 2005. gada 28. jūnija noteikumi Nr.473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām”. Līdz ar to, lai minētā normatīvā akta tiesību normās ietvertā normatīvā regulējuma dublēšanu, noteikumu projekts paredz **svītrot no speciālajiem būvnoteikumiem punktu, kas nosaka personas tiesības noteikumos noteiktos dokumentus iesniegt elektroniska dokumenta veidā**, ja tas sagatavots atbilstoši normatīvajiem aktiem par elektronisko dokumentu noformēšanu. Šajā daļā grozījumi pēc būtības nemaina iesaistīto personu esošos pienākumus un tiesības, kā arī netiek mainīts administratīvais slogs.[7] Lai nodrošinātu paredzamāku būvniecības procesu un nepieļautu, ka ārējo inženiertīklu īpašnieki vai tiesiskie valdītāji var neierobežoti ilgi izvērtēt būvniecības ieceri grozījumos Ministru kabineta 2014. gada 19. augusta noteikumos Nr.500 “Vispārīgie būvnoteikumi” ir noteikts, ka **būvniecības ieceres atbilstība tehniskajiem noteikumiem ir jāizvērtē 10 darba dienu laikā**. Šāds termiņš ir samērīgs un ir tāds pats kā gadījumā, ja būtu jāpārbauda būves atbilstība tehniskajiem noteikumiem un saskaņotajai būvniecības ieceres dokumentācijai. [8] Noteikumu projekti paredz, ka būvdarbu laikā **mainoties** **būvdarbu veicējam vai pieaicinātajam būvspeciālistam vai civiltiesiskās atbildības apdrošināšanas termiņam**, **būvvaldē** **jāiesniedz informācija par** jaunā būvdarbu veicēja vai jaunā būvspeciālista civiltiesiskās atbildības **apdrošināšanu**, norādot apdrošināšanas polises izdevēju, datumu, numuru un polises darbības termiņu, aizstājot spēkā esošajos speciālajos būvnoteikumos noteikto pienākumu iesniegt civiltiesiskās atbildības apdrošināšanas polises kopiju. Papildus būvniecības ierosinātajam vairs nebūs periodiski jālūdz pagarināt būvatļaujas derīguma termiņu maksimālā termiņa ietvaros. Atbilstošās apdrošināšanas polises esamību būvvalde kontroles, veicot kārtējo objekta pārbaudi. Tas samazinās administratīvo slogu būvniecības ierosinātajam un būvvaldei. |
| 3. | Projekta izstrādē iesaistītās institūcijas un publiskas personas kapitālsabiedrības | Nepieciešamo grozījumu apzināšanu un priekšlikumu izstrādi veica BIS konsultatīvās padomes ietvaros izveidota neformāla darba grupa. Darba grupa tika izveidota vienā laikā ar BIS attīstības projekta uzsākšanu 2017.gadā. Šīs darba grupas sastāvā ir pārstāvji no Latvijas Lielo pilsētu asociācijas, Latvijas Pašvaldību savienības, Latvijas būvinženieru savienības, Latvijas Arhitektu savienības, Inženiertīklu turētāju sadarbības padomes, Latvijas Informācijas un komunikācijas tehnoloģijas asociācijas, VAS “Valsts nekustamie īpašumi”, Valsts zemes dienesta, VAS “Latvijas Valsts ceļi”, Valsts dzelzceļa tehniskās inspekcijas, VSIA “Zemkopības ministrijas nekustamie īpašumi”, kā arī atsevišķu pašvaldību būvvalžu pārstāvji. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Plānotais tiesiskais regulējums ietekmēs visus būvniecības procesa dalībniekus, trešās personas, būvvaldes un institūcijas, kuras pilda būvvaldes funkcijas, valsts un pašvaldību institūcijas un ārējo inženiertīklu īpašniekus vai valdītājus, kuri izdod tehniskos vai īpašos noteikumus, kā arī šo personu darbiniekus. |
| 2. | Tiesiskā regulējuma ietekme uz tautsaimniecību un administratīvo slogu | Kopumā administratīvais slogs samazināsies būvniecības ierosinātajam, tai skaitā ārējo inženiertīklu īpašniekiem vai valdītājiem (kad tie vēlēsies saskaņot būvdarbu veikšanu), bet palielināsies ārējo inženiertīklu īpašniekiem vai valdītājiem (kad tie skaņos būvniecības ieceres) dēļ tā, ka tiek paredzēts, ka būvniecības ieceres atbilstība tehniskajiem noteikumiem būs jāizvērtē samērīgā termiņā – 10 darba dienās. |
| 3. | Administratīvo izmaksu monetārs novērtējums | Ņemot vērā, ka nav izdalāms viens tipisks gadījums, kurā varētu attiekties uz visiem ārējo inženiertīklu īpašniekiem vai valdītājiem, kā arī šīs personas savstarpēji ir ļoti dažādas, attiecīgās izmaksas nav iespējams novērtēt. |
| 4. | Atbilstības izmaksu monetārs novērtējums | Ņemot vērā, ka nav izdalāms viens tipisks gadījums, kurā varētu attiekties uz visiem ārējo inženiertīklu īpašniekiem vai valdītājiem, kā arī šīs personas savstarpēji ir ļoti dažādas, attiecīgās izmaksas nav iespējams novērtēt. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Grozījumi Ministru kabineta 2014. gada 19. augusta noteikumos Nr.500 “Vispārīgie būvnoteikumi”;Grozījumi Ministru kabineta 2014. gada 19. augusta noteikumos Nr.501 “Elektronisko sakaru tīklu ierīkošanas, būvniecības un uzraudzības kārtība”;Grozījumi Ministru kabineta 2014. gada 2. septembra noteikumos Nr.529 “Ēku būvnoteikumi”;Grozījumi Ministru kabineta 2014. gada 2. septembra noteikumos Nr.530 “Dzelzceļa būvnoteikumi”;Grozījumi Ministru kabineta 2014. gada 16. septembra noteikumos Nr.550 “Hidrotehnisko un meliorācijas būvju būvnoteikumi”;Grozījumi Ministru kabineta 2014. gada 30. septembra noteikumos Nr.573 “Elektroenerģijas ražošanas, pārvades un sadales būvju būvnoteikumi”;Grozījumi Ministru kabineta 2014. gada 14. oktobra noteikumos Nr.631 “Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi”;Grozījumi Ministru kabineta 2014. gada 14. oktobra noteikumos Nr.633 “Autoceļu un ielu būvnoteikumi”;Grozījumi Ministru kabineta 2015. gada 24.novembra noteikumos Nr.661 “Ar radiācijas drošību saistīto būvju būvnoteikumi”;Grozījumi Ministru kabineta 2017. gada 9. maija noteikumos Nr.253 “Atsevišķu inženierbūvju būvnoteikumi”. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr.970 “Sabiedrības līdzdalības kārtība attīstības plānošanas procesā” 5. punktu nodrošināta sabiedrības līdzdalība. Par attiecīgo grozījumu izstrādi būvnoteikumos ir informēta Latvijas Būvniecības padome, kurā ir pārstāvētās būvniecības jomas nevalstiskās organizācijas. |
| 2. | Sabiedrības līdzdalība projekta izstrādē | Grozījumi projekti 2018.gada 10. maijā tika publicēti Ekonomikas ministrijas tīmekļa vietnē – sadaļā “Sabiedrības līdzdalība”. Paziņojumā par sabiedrības līdzdalību bija norādīts, ka priekšlikumus par grozījumiem speciālajos būvnoteikumos var sniegt līdz 2018. gada 25. maijam.No esošās grozījumu izstrādes prakses ir bijuši gadījumi, kuros sabiedrības līdzdalības ietvaros tiek ņemts vērā sabiedrības pārstāvja argumentēts priekšlikums, pret kuru pēcāk iebilst saskaņošanas procesā kāda no valsts vai pašvaldību institūcijām. Ja sabiedrības pārstāvis, nav iesniedzis atkārtotus priekšlikumus, jautājums var tiks izlemts saskaņošanas laikā bez šī pārstāvja klātbūtnes. Ņemot vērā iepriekš minēto un to, ka par šiem grozījumiem jau to izstrādes laika bija notikušās neformālas konsultācijas ar būvniecības nozares organizācijām, kā arī par šiem grozījumiem pēc to izsludināšanas Valsts sekretāru sanāksmē var tiks saņemti papildus iebildumi un priekšlikumi no valsts un pašvaldību institūcijām, lietderīgāk būtu izvērtēt visus iebildumus un priekšlikumus viena procesa ietvaros. Tas potenciāli var nodrošināt labāka risinājuma izvēli, kā arī nodrošinās laika ekonomiju. |
| 3. | Sabiedrības līdzdalības rezultāti | Sabiedrības pārstāvju izteiktie priekšlikumi tiks ietverti izziņā par izteiktiem iebildumiem un tiks izskatīti vienlaicīgi ar citiem iebildumiem un priekšlikumiem pēc grozījumu projektu izsludināšanas Valsts sekretāru sanāksmē.  |
| 4. | Cita informācija | Izziņā par izteiktiem iebildumiem pēc izsludināšanas Valsts sekretāru sanāksmē tiks ietverti arī priekšlikumi, kuri tiks saņemti pēc 2018. gada 25. maija. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Būvvaldes un institūcijas, kuras pilda būvvaldes funkcijas, valsts un pašvaldību institūcijas, kas izdod tehniskos vai īpašos noteikumus, un BVKB kā BIS pārzinis. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas un nav nepieciešams likvidēt vai reorganizēt esošās institūcijas. Līdz ar to noteikumu projekta izpilde neietekmēs institūciju cilvēkresursus. |
| 3. | Cita informācija | Nav |

Ministru prezidenta biedrs,

ekonomikas ministrs A.Ašeradens

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs Ē.Eglītis